  Виталий Пронин В. Стрелкова 22-тӥ феврале Кремльын данъялозы Алнаш ёросысь «Молодая гвардия» хозяйствоысь скал кыскисез, Удмуртиысь гурт удысысь дано ужасез Валентина Стрелковаез. Президент Владимир Путин сое пусйиз Россиысь гурт удысысь дано ужась нимен.Валентина Леонидовна вордӥськемын Асанын. Со пичи дырысеныз пудо котырын бергамын. Анаез уго скал кыскисьын ужаз. Мумиз сьӧры юрттӥськыны нылаш огпол гинэ ӧз ветлы. Чиед мугоро Валя, эшъёсыз сьӧры уйиськыса, Иже шонтӥз вал. Электриклы дышетскиз. Дэбес ёросысь Лесагуртэ бызиз. Гурт пичи. Нылпи садзы ӧвӧл. Школазы но начальной гинэ. Кызьы татын улод шуыса йырзэс тӥянъязы егит Стрелковъёс кылӥзы: Асангуртэ газ пыртыны кутскиллям, ужан интыос но трос, колхоз ёросазы азьмынӥсь. Соин ик Валя картсэ вордскем палъёсаз вайиз.- 1986-тӥ ар вал со, - тодаз вае Валентина Леонидовна. - Скал кыскисьёс уг тырмо - соосты коркась корка утчаса ветлӥзы. Дэмлазы но - мынӥ. Котькыӵе удысэ кутскы, котькытын ужано ук, киостэ алвылад тырыса уд пукы. Со аръёсы скалъёс ӧжыт ке но вал, доре воксё жадьыса вуылӥськиз. Ма, одӥг скаллэсь веразэ миськыны 1 ведра ву кулэ луылӥз. Ваньзэ сое асьмеос ӝутъямы, мукет ужез вератэк. Мынам аслам куинь нылпие. Пичигес дыръязы кӧтсы ӝожен верамзы но вань: малы меда тон нылпи садын уд ужаськы? Весь бордамы луысалыд, пе. Одӥг гинэ нылылэсь йырсизэ но пуныса ӧй вуттылы. 4 часэ султыса, гидэ дыртӥськод. Пичиос изё на. Ӝыт ужысь 21 часъёсы вуиськод. Мусояськыса пукыны дыр ӧй вал. Урокъёссэс лэсьтыны но юрттӥськытэк кыли. Ваньзэ тае малпаса, сюлэмы али чиге. Бордазы ӵемгес луысал ке, оло, мукетгес будысалзы но. Шуныттэк турын-куар но икыр-кукыр луэ ук. Но шумпотӥсько: возьытэ уськытэмзы ӧвӧл.Нялтас вераса, «Молодая гвардиын» туннэ но, молокопровод, олокыӵе но техника, вераосты миськон «пистолет» вань дыръя но, скал кыскисьёслы ёрмо. Туала егитъёс капчи уж утчало. Асанысь нылпи садэ, пересьёслэн юртазы ӝыны ставкалы интыясько но ганяк карисько. Ичи уждунзы но тырме, лэся. Дояркаослэн 14 сюрс шоро-куспо уждунзы нокинэ но уг гочаты ни.- Пересьмимы ке, милемыз воштӥсь сюроз на меда, - лулӟе Валентина Стрелкова. - Скалъёсы жаль пото. Мынам группаям соос 56 кузя. Котькудӥзлэн аслаз нимыз. Доразы пырыкум ик, ӟечбуръяськисько соосын. Капчи кариськыны вырисько. Кырӟасько но. Соос урод мылкыдэз соку ик шӧдо ук: ӝожмыт лулӟылыны кутско, йӧлзэс ӝуто. Скалъёсын ӟеч кариськид ке, соос но шумпоттозы. Нунал куспын одӥгезлэсь 800 литр йӧл кыскисько. Ӧжыт йӧл сёто ке, вож но потэ. Тышкаськисько но сюроосме. Ачим отын ик жалясько. Коркам дымбыр огнам кылеменым (алигес картсэ ватӥз - авт.), пудоосы котыре ялан кыстӥськисько. Воксё родноесь кадь ик йӧто. Соин но, скалъёсы пала пырыса, кивалтӥсьёслы кылме но вераны шедьтӥсько, асме уродэ поттӥсько. Кылсярысь, скалъёслэсь улзэс-выжзэс шунтон-кӧсатон пумысен сюлмаськисько. Можгалась одӥг бадӟым машинаен 2 гидлы вутто пулпызь. Но со куиньмойлы сяна уг тырмы. Мешокъёсын асьмеос ик гидэ пыртаськомы, пудо улэ вӧлдӥськомы. Озьы веразы но уг напырӟы, кӧсын но уло. Но со пулпызь куддыръя уг луы. Соку ачим ик кырсьын улӥсько кадь потыны кутске.Котьма ке но кивалтӥсьёслы туж бадӟым тау шуэме потэ. Ужасьёс понна сюлмасько. Улэм-вылэм, семья кусыпъёсты но юатэк уг кельто - мылкыд ик капчия. Нош данъямзы пумысен ке верано, туж кепырасько, калыклэсь умой ӧвӧл. Мон соос пӧлысь асме чик уг висъяськы, соос кадь ик тыршисько. Соин ик дано ним сётэмзы - со ваньмылэн ӵош тыршеммылэн емышез.Елена Фёдорова Туспуктӥз Владимир Беломорских Теги: Алнаш Молодаягвардия  